निश्चित रूप से संजय जी एक विचारधारा से जुड़े हुए हैं। और ये किसी भी व्यक्ति का मौलिक अधिकार है कि वे अपनी विचारधारा को चुनने के लिए स्वतंत्र हैं, तब तक जब तक वो देश के अहित में न हो। ये बड़ी बात भी नहीं है कि वे किसी विचारधारा से जुड़े हुए हैं। बड़ी बात ये है कि एक विचारधारा से जुड़े होने के बावजूद बतौर लेखक, बतौर विश्लेषक वे कभी भी अपनी विचारधारा को थोपते नहीं। उनके लेखन को मैंने कभी भी दुराग्रही नहीं पाया और न ही ये आरोप कोई लगा सका। वे तथ्यों को रखते हैं, उन तथ्यों के आधार पर अपनी बात साबित करते हैं। जाहिर है वे बिके हुए लेखक नहीं हैं। इसे प्रमाणित भी कर सकता हूँ। देश के बड़े कांग्रेसी नेता स्व. अर्जुन सिंह पर जो अभिनंदन ग्रंथ छपा, उसके संपादक मंडल में वे शामिल रहे। मध्यप्रदेश सरकार में चार-चार बार के मंत्री रहे कांग्रेस के नेता श्री बी.आर.यादव पर छपी किताब कर्मपथ को उन्होंने ही संपादित किया। जिसके लोकापर्ण समारोह में दिग्विजय सिंह, चरणदास महंत, रवींद्र चौबे से लेकर विनय दुबे से लेकर रधु ठाकुर तक बिलासपुर आए। उनकी अन्य पुस्तकों के विमोचन समारोह में अजीत जोगी, सत्यनारायण शर्मा, स्व. नंदकुमार पटेल जैसे कांग्रेस नेता आते रहे। संजय द्विवेदी का कवरेज एरिया बहुत व्यापक है वे राजनेताओं ही नहीं समाज के बौद्धिक वर्ग में खासी आमद रफ्त रखते हैं।